**Szakmai beszámoló**

**a 2021. évi Országos Múzeumigazgatói Konferencia megrendezéséhez nyújtott NKA támogatásról**

**NKA Közgyűjtemények Kollégiuma**

**Támogatott:**

Országos Közgyűjtemények Szövetsége

2000 Szentendre, Sztaravodai út 75.

**Adószám:**

18714210-1-13

**Pályázati azonosító:** 204113/00546

**Támogatott téma:** A 2021. évi Országos Múzeumigazgatói Konferencia megrendezése (2021. szeptember 7-8, Visegrád)

**Támogatási összeg:** 2.200.000 Ft

**A megvalósítás eredeti időtartama:** 2020. 12.02-2021.05.31.

A koronavírus-világjárvány elleni védekezésről szóló 2021. évi I. törvény figyelembevételével elszámolási határideje 2022. június 30-ra módosítva.

**Részletes ismertető az Országos Múzeumigazgatói Konferenciáról**

A szervezet tevékenységének kiemelt rendezvényei az évente megtartott országos múzeumigazgatói konferenciák, amelyek meghívottjai az országos múzeumok, az országos szakmúzeumok, a megyei hatókörű városi múzeumok és a területi múzeumok vezetői, akik érdemben és felelősen képviselik a több mint 800 hazai muzeális intézményt, és a bennük dolgozó közel hétezer fős munkatársi gárdát. A konferencia rendszeres résztvevői és előadói ezen túl a határon túli, magyar vonatkozású gyűjteményekkel rendelkező múzeumok vezetői, a meghívásuk és az OKSZ által kezdeményezett kapcsolatok megerősítik a Kárpát-medence közös kulturális értékeire vonatkozó gondolkodásunk egységét.

A konferenciák céljául tűzte ki az OKSZ, hogy a magyar múzeumok vezetői áttekintsék a múzeumi terület helyzetét, európai és hazai fő fejlődési vonalait, megvitassák a fejlesztések lehetőségeit, stratégiai vonatkozásait és jövőjét. A vezető múzeumi szakemberek célja, hogy megfogalmazzák hiteles, a múzeumi gyűjteményekre alapozott tudományos, örökségmegőrző és -alakító szerepük révén intézményeik és az ott dolgozó munkatársak társadalmi szerepvállalását és felelősségét.

2021-ben hetedik alkalommal rendeztük meg Visegrádon a Thermál Hotelben az Országos Múzeumigazgatói Konferenciát. Minden egyes év új és új témák megvitatására nyújt lehetőséget a résztvevő múzeumi vezetők számára.

*A témaválasztásról*

Olyan, szakterületünk egészére mély hatást kiváltó események határozták meg 2020 március elejétől, előző múzeumigazgatói konferenciánk óta valamennyiünk életét, amelyekre személyes életünkben és munkánkban eddig sohasem volt még példa. Milyen veszteségeket okozott a koronavírus-járvány, miként korlátozta a múzeumi látogatásokat, hogyan léptek át a múzeumok az online térbe? Mindezek milyen változásokat jelentettek napi múzeumi tevékenységünkben, milyen új kompetenciákra volt és van szükségünk, hogyan építettünk hálózatokat, új kapcsolódási pontokat a járvány hullámai közben? Miként tudtuk megőrizni ebben a helyzetben múzeumaink belső közösségeit?

A konferencia kereste a lehetséges válaszokat azokra a fő kérdésekre is, hogy miként tudnak a múzeumok vezetői és szakemberei a járvány tanulságait és következményeit figyelembe véve megújulni. Megvitattuk, hogy milyen kihívást jelent a múzeumoknak, hogy visszahozzák a valóságos múzeumi térbe látogatóikat, és milyen hozzáférési lehetőségeket teremtenek a jövőben a múzeumoktól már vagy még távol maradóknak a 21. század harmadik évtizedének elején.

A *Magyar múzeumok 2021 – Kihívások és lehetőségek a világjárvány nyomán* címmel megtartott országos múzeumigazgatói konferencia szervezetünk központi eseménye volt 2021-ben. Időpontját a járvány miatti korlátozások következtében későbbre, 2021. szeptember 7-8-ra kellett tennünk, fő tartalmai pedig a közgyűjtemények életét, működését is alapjaiban meghatározó témákhoz kapcsolódtak. Prof. dr. Kásler Miklós, az Emberi Erőforrások Minisztériumának minisztere eredetileg személyesen vett volna részt a tanácskozáson, de más irányú elfoglaltsága miatt video üzenetben köszöntötte a konferencia résztvevőt 2021. szeptember 7-én. Ezt követően Kassai Hajnal főosztályvezető asszony köszöntője, majd L.Simon László bevezető előadása hangzott el *A múzeumok integrációja – Lehetőségek, kérdések, perspektívák* címmel. A témához kapcsolódó kerekasztal beszélgetés középpontjában a múzeumi integrációk nyújtotta lehetőségek és sajátosságok támája szerepelt, többnyire pozitív tanulságokkal, kiegészítve a hálózatosodás nyújtotta lehetőségekkel és előnyökkel.

A résztvevők hozzászólásaikban megfogalmazták az egész ágazatra kiterjedő intenzív múzeumi fejlesztések fontosságát és szerepét. A konferencia fő témái között szerepeltek a fenntarthatóság kérdései, kifejezetten múzeumi hangsúlyok megjelenítésével; a *Petőfi 200* tematikus évad múzeumok számára megnyíló lehetőségeivel. Kassai Hajnal összefoglaló előadása mutatta be a *MúzeumokMa 2020* kutatás tapasztalatait és hatásait a magyar múzeumi világra.

A konferencia programja az összegző előadások mellett érdemi lehetőséget teremtett a hozzászólásokra, vitára, kerekasztal beszélgetésekre, a széleskörű tapasztalatcserére is, az előadók között pedig kulturális és tudományos életünk meghatározó szereplői is helyet kaptak.

**A konferencia résztvevői köre**

A konferencia résztvevői ezúttal is az országos múzeumok főigazgatói és tagintézményeik vezetői, országos szakmúzeumok igazgatói, a megyei hatókörű városi múzeumok, valamint a területi múzeumok és a határon túli magyar vonatkozású megyei múzeumok vezetői voltak. Jelen voltak a programon az EMMI múzeumi szakterületért felelős irányítói, munkatársai, a hazai múzeumszakmai szervezetek vezető képviselői, a konferenciát szervező OKSZ tagjainak képviselői.

A konferencia a korábbi évekhez képest is megnövekedett résztvevői kört vonzott, több mint 150 főt, köztük határon túli múzeumok igazgatóit is jelentette. A koronavírus-járvány miatti korlátozások következtében másfél éven keresztül személyes jelenléttel ilyen nagy méretű és hatású múzeumvezetői konferenciát nem lehetett tartani. A konferencia meghívottai között szerepet kaptak a társ- közgyűjteményi országos szervezetek (Magyar Nemzeti Levéltár, Országos Széchényi Könyvtár) vezető szakemberei is.

**Értékelés, hatás**

Társadalmi szervezetünk szakmai súlyát 2021-ben – főként az ismét eredményesen, tovább bővülő résztvevői körrel lebonyolított, 2021. szeptember 7-8-án megszervezett visegrádi országos múzeumigazgatói konferencia révén – a megváltozott körülmények ellenére, azok tanulságait bemutatva, elemezve és értékelve megőrizte, sőt tovább növelte.

A jól bevált struktúra, a bevezető „nagy” előadások utáni panelbeszélgetések és a nagyszámú hozzászólás lehetősége, valamint az egyes intézmények fejlesztéseit megjelenítő villámbemutatók egyértelműen pozitív megítélést nyertek el a résztvevők körében. A konferencia közvetlen hatása elsősorban a szakmai közéletben, a stratégiai tervezés és a fejlesztések területén jelentkezik.

A rendezvény nagyban hozzájárult a közgyűjtemények társadalmi felelősségvállalásának, hozzáférésének növeléséhez, egyúttal innovációs készségének erősítéséhez. Szervezetünk fontos célja volt a működés egészében és a rendezvényekkel is, hogy tevékenységünket, eredményeinket az eddigieknél láthatóbbá tegyük, egyúttal a konferencia eszközeivel is hozzájáruljunk a múzeumi vezetők szakmai kapcsolatainak bővüléséhez, a hálózati működés erősítéséhez.

A programnak a megnyitót követően nem releváns a sajtónyilvánossága, a programról fényképfelvételek hagyományosan nem, de hangfelvételek készülnek, amelyeket archiválunk.

 Az NKA Közgyűjteményi Kollégiuma által nyújtott támogatást ezúton is köszönjük!

Szentendre, 2022. június 29.

A szakmai beszámolót készítette:

Dr. Bereczki Ibolya

ügyvezető titkár

**Mellékletek:**

1. *A konferencia programja*

MAGYAR MÚZEUMOK 2021 – KIHÍVÁSOK ÉS LEHETŐSÉGEK

A VILÁGJÁRVÁNY NYOMÁN

ORSZÁGOS MÚZEUMIGAZGATÓI KONFERENCIA

2021. szeptember 7–8.

Thermal Hotel Visegrád

(2025 Visegrád, Lepence-völgy, HRSZ 1213)

A rendezvény fővédnöke:

Prof. Dr. Kásler Miklós, az emberi erőforrások minisztere

PROGRAM

2021. szeptember 7. Visegrád, Thermal Hotel

9.00–9.55 Regisztráció

10.00–10.40 Köszöntők

Dr. Fabényi Júlia elnök, Országos Közgyűjtemények Szövetsége

Dr. Prof. Kásler Miklós miniszter, Emberi Erőforrások Minisztériuma videóüzenetben köszönti a

konferencia résztvevőit

10.45–11.15

A múzeumok integrációja – Lehetőségek, kérdések, perspektívák

L. Simon László főigazgató, miniszteri biztos, Magyar Nemzeti Múzeum

11.20-11.35 Szünet

11.40–12.40 panelbeszélgetés

Résztvevők:

Dr. Baán László főigazgató, Szépművészeti Múzeum

Demeter Szilárd főigazgató, Petőfi Irodalmi Múzeum

Vitézy Dávid főigazgató, Magyar Műszaki és Közlekedési Múzeum

Moderátor: dr. Estók János főigazgató, Magyar Mezőgazdasági Múzeum

12.45–13.15 Hozzászólások, vita

13.30–14.30 Ebédszünet

14.40- 15.00

A fenntartható múzeum

Fehér Zsuzsanna igazgatóhelyettes, Ludwig Múzeum – Kortárs Művészeti Múzeum

15.05-16.00 panelbeszélgetés

Résztvevők:

Dr. Bárd Edit, a Magyar Környezeti Nevelési Egyesület szakértője

Dr. Havasi Bálint múzeumigazgató-helyettes, Göcseji Múzeum

Szu Annamária fejlesztési osztályvezető, Szabadtéri Néprajzi Múzeum – Múzeumi Oktatási és

Módszertani Központ

Moderátor: dr. Zsigmond Gábor főigazgató-helyettes, Magyar Műszaki és Közlekedési Múzeum

16.05–16.30 Szünet

16.35–16.55

Virtuálisan és/vagy valóságosan?

Varga Benedek igazgató, Semmelweis Orvostörténeti Múzeum

17.00–18.00 panelbeszélgetés

Résztvevők:

Dr. Frazon Zsófia tudományos titkár, Néprajzi Múzeum

Készman József főosztályvezető, Ludwig Múzeum – Kortárs Művészeti Múzeum

Prof. Dr. Vig Károly tudományos igazgatóhelyettes, Savaria Megyei Hatókörű Városi Múzeum

Moderátor: Berényi Marianna főosztályvezető, Néprajzi Múzeum

18.05–19.00 A témához kapcsolódó villámbemutatók és reflexiók 10-10 percben

Moderátor: dr. Cseri Miklós főigazgató, Szabadtéri Néprajzi Múzeum

19.15– Vacsora

2021. szeptember 8. Visegrád, Thermal Hotel

9.30–10.00

A MúzeumokMa 2020 kutatás – Egy átfogó kutatás tapasztalatai és eredményei a magyar múzeumi

világban

Kassai Hajnal főosztályvezető, EMMI Múzeumi Főosztály

10.05-11.05 panelbeszélgetés

Résztvevők:

Dr. Heilauf Zsuzsanna igazgató, Tomory Lajos Múzeum

Nagy Magdolna igazgató, Szabadtéri Néprajzi Múzeum – Múzeumi Oktatási és Módszertani Központ

N. Kovács Zita igazgató, Türr István Múzeum

Moderátor: Makranczi Zsolt igazgató, Örökség Kultúrpolitikai Intézet

11.05–11.30 Szünet

11.30–11.50

Múzeumok 2021-ben – Stratégiai kérdések a koronavírus-járvány nyomán

Dr. Bereczki Ibolya ágazati feladatokért felelős főigazgató-helyettes, Szabadtéri Néprajzi Múzeum

11.55–12.10

Könyvtáraink a koronavírus-járvány alatt és után

Rózsa Dávid főigazgató, Országos Széchényi Könyvtár

12.15–13.15 panelbeszélgetés

Résztvevők:

Népessy Noémi főigazgató, Budapesti Történeti Múzeum

Dr. Miklós Zoltán igazgató, Haáz Rezső Múzeum

Dr. Ringer István igazgató, Petőfi Irodalmi Múzeum – Kazinczy Ferenc Múzeum

Moderátor: dr. Fabényi Júlia igazgató, Ludwig Múzeum – Kortárs Művészeti Múzeum

13.20–14.00 A témához kapcsolódó villámbemutatók és reflexiók 8-8 percben

Moderátor: dr. Sári Zsolt általános főigazgató-helyettes, Szabadtéri Néprajzi Múzeum

14.05–14.10 Zárszó – dr. Cseri Miklós főigazgató, Szabadtéri Néprajzi Múzeum

14.20 – Ebéd és hazautazás

 *2. Képernyőkép az Országos Közgyűjtemények Szövetsége honlapjáról*

